**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.09.2023, ora 08.00 – 14.09.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.09.2023, ora 07.00**

**RÂURI**

**Debitele au fost în general staționare**, exceptând cursul superior al Prutului, unde au fost în ușoară scădere.

Creșteri izolate de niveluri și debite ca urmare a precipitațiilor slabe căzute în interval s-au înregistrat pe unele râuri mici din zonele montane, în special din Carpații Orientali.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici (sub 30%) pe râurile din bazinele hidrografice: Bârlad, Tazlău, Jijia, pe unele râuri mici din bazinul inferior al Jiului, pe unii afluenţi din bazinul inferior al Oltului, din bazinul superior al Argeșului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fiîn general staționare**, exceptând râurile din bazinele superioare ale Vișeului, Izei, Turului, Someșului, Lăpușului, Someșului Mic, Crasnei, Barcăului, Crișurilor, Arieșului, Bistriței, Moldovei și Sucevei, unde vor fi în creștere ca urmare a precipitațiilor prognozate și propagării și cursul superior al Prutului, unde vor fi în ușoară scădere.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale creșteri de niveluri și debite și pe unele râuri mici din zonele montane, în special din Carpații Orientali, ca urmare a precipitațiilor sub formă de aversă prognozate, izolat mai însemnate cantitativ.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 13-14.09.2023 **a fost în scădere, având valoarea de 3300 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia-Vadu Oii, staționare pe sectorul Brăila-Galați și în creștere pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi în scădere (3200 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 4,5 mc/s;

-CA2: 0,7 mc/s;

-Der. Mircea Vodă: 1.2 mc/s.

**A.B.A. Crişuri**

Debitul râului Barcău în secțiunea Nușfalău este 0.296 mc/s;

Debitul râului Crișul Alb în secțiunea Crișcior este 0.215 mc/s.

**2.** **Situaţia meteorologică în intervalul 13.09.2023, ora 09.00 –14.09.2023, ora 06.00**

**În ţară** vremea a fost în general frumoasă, dar și călduroasă în cea mai mare parte a teritoriului, izolat caniculară în sud-vest și sud. *În Lunca Dunării, disconfortul termic a fost ridicat, iar cu totul izolat indicele temperatură umezeală (ITU) a atins și depășit ușor pragul critic de 80 de unități.* Cerul a fost mai mult senin, exceptând în orele după-amiezii și ale serii zona Munților Apuseni și Carpații Orientali, unde pe areale restrânse au fost înnorări, averse și descărcări electrice. Vântul a suflat slab și moderat, cu ușoare intensificări pe arii restrânse în Dobrogea. Temperaturile maxime s-au încadrat între 23 de grade la Sulina și 35 de grade la Reșița, Bechet și Zimnicea, iar la ora 06 se înregistrau valori termice cuprinse între 6 grade la Miercurea Ciuc și 22 de grade la Sulina, Constanța Dig, Săcuieni, Șiria și Dumbrăvița de Codru. În primele ore ale intervalului și în a doua parte a nopții izolat a fost ceață în depresiunile din estul Transilvaniei.

**Observaţie:** în intervalul de diagnoză au fost în vigoare 2 mesaje cod galben pentru fenomene meteorologice periculoase imediate (1 mesaj emis de către SRPV Cluj, 1 mesaj emis de către SRPV Sibiu).

**La Bucureşti** vremea s-a menținut frumoasă, dar și călduroasă, temperatura maximă fiind de 32 de grade la Afumați, 33 de grade la Băneasa și 34 de grade la Filaret. Cerul a fost mai mult senin, iar vântul a suflat în general slab. La ora 06 se înregistrau 13 grade la stația meteorologică Băneasa, 15 grade la Afumați și 16 grade la Filaret.

**3. Prognoza meteorologică în intervalul 14.09.2023, ora 09.00–15.09.2023, ora 9.00**

**În ţară,** în vestul, nord-vestul, nordul și parțial în centrul teritoriului, precum și în zona de munte, vremea va deveni în general instabilă, iar valorile termice diurne, deși vor fi mai scăzute față de ziua precedentă, încă se vor menține peste mediile multianuale. În aceste zone, mai ales din a doua parte a zilei vor fi perioade cu înnorări temporar accentuate, averse, descărcări electrice, intensificări de scurtă durată ale vântului (viteze la rafală în general de 50...60 km/h) și izolat condiții de grindină. Probabilitatea pentru cantități de apă însemnate, atât în intervale scurte de timp, cât și prin acumulare, va fi mai ridicată în Crișana, Maramureș, nordul Transilvaniei, precum și în zona Carpaților Occidentali și a Carpaților Orientali, unde pe alocuri vor fi peste 20...30 l/mp. În regiunile sudice și estice, vremea se va menține călduroasă, în condițiile unui cer variabil, vântul va sufla slab și moderat, trecător cu intensificări în Dobrogea, iar fenomene asociate instabilității atmosferice vor fi doar izolat, spre sfârșitul intervalului. Temperaturile maxime vor fi cuprinse în general între 26 și 35 de grade, cu cele mai ridicate valori în Muntenia, unde pe arii restrânse va fi caniculă, iar izolat indicele temperatură-umezeală (ITU) va putea atinge pragul critic de 80 de unități. Minimele termice se vor situa între 12 și 21 de grade.

**La Bucureşti** vremea va fi călduroasă, caniculară după-amiaza, când și indicele temperatura umezeală (ITU) se va apropia și posibil va atinge pragul critic de 80 de unități. Cerul va fi variabil, cu unele înnorări spre sfârșitul nopții, când vor fi posibile ploi slabe. Vântul va sufla slab până la moderat. Temperatura maximă va fi de 34...35 de grade, iar cea minimă va fi de 16...19 grade.

***II. CALITATEA APELOR***

**Pe râurile interioare**

**S.G.A. Hunedoara și G.N.M.-C.J. Hunedoara** informează că în data de 13.09.2023, la ora 15:40, a fost semnalată o poluare a râului Cerna în municipiul Hunedoara, pe str. Elisabeta Mărgineanu, în amonte de podul spre Teliuc, manifestată prin prezența unor pete mari, uleioase. Sursa scurgerilor de produs petrolier este un utilaj defect staționat în albia râului, cu care se efectuau lucrări de amenajare a acesteia. Personalul S.G.A. Hunedoara s-a deplasat la fața locului pentru investigații și prelevare de probe de apă. **Măsuri:** s-a amenajat un baraj din agregate minerale în jurul utilajului defect și s-a amplasat în aval un baraj absorbant.

Pe fluviul Dunărea și pe Marea Neagră nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Harghita** informează telefonic că în data de 13.09.2023 s-a produs un incendiu la un depozit de cartofi din municipiul Miecurea Ciuc, care s-a manifestat cu degajări de fum gros (a fost emis mesaj RO-ALERT) și a afectat o suprafaţă de cca 300 mp. Pe amplasament sunt depozitate și alte materiale, dar acestea nu au fost afectate. Incendiul este localizat, echipajele I.S.U. Harghita intervin în continuare pentru lichidare.

**Agenţia Naţională pentru Protecţia Mediului** informează că din rezultatele analizelor efectuate în data de 12.09.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţia CJ-3** (municipiul Cluj-Napoca).

1. **În domeniul solului şi vegetaţiei**

**A.P.M. Constanța** informează că în data de 13.09.2023, la ora 04:30, s-a produs o scurgere accidentală de ulei în parcarea societății Romcim S.A. din municipiul Medgidia ca urmare a spargerii unui furtun al sistemului hidraulic al unui vehicul aparținând J.T. Grup S.R.L. în timpul manevrării containerelor pentru colectarea deșeurilor. S-a răspândit material absorbant pe suprafața afectată.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**